קיילי משיקה וחוטפת: "אין מצב שאת משתמשת במוצרים שלך בעצמך"
סביר להניח שלא פספסתם את העובדה שקיילי ג'נר לא מסתפקת במיליארד שהביא לה מותג האיפור, ומשחררת מחר מוצרים ראשונים תחת מותג הטיפוח החדש שלה – קיילי סקין. ההשקה הראשונית תכלול שישה מוצרים – תכשיר ניקוי פנים, קרם לחות, סרום ויטמין סי, פילינג אגוזי מלך, טונר וקרם עיניים, כשהמחירים שלהם עומדים על 20-28 דולר (72-100 שקלים).
למרות שהקהל של קיילי לרוב תומך בה וביוזמות העסקיות שלה – כפי שניתן להבין ממעמדה הכלכלי החזק יותר מכל בנות המשפחה – אף השקה קרדשיאנית לא עוברת בשקט ובלי ביקורת, וקיילי כבר חוטפת. זה התחיל עם תכשיר הפילינג השנוי במחלוקת (פילינג פיזיקלי, שמכיל גרגירים, יכול לגרום לקרעים בעור הפנים ולרוב מומלץ להשתמש בפילינג כימי) והמשיך כשקיילי נתנה קרדיט למוצרים החדשים ואמרה אלה שאחראים לעור הפנים החלק והנוצץ שלה. כאן אנשים כבר התחילו להטיל ספק.
"גירל, אין מצב שאת משתמשת במוצרים שעולים 22 דולר על הפרצוף המיליארדר שלך", הגיבו לה על אחד הפוסטים. גולשת נוספת לקחה את הנושא קצת יותר ברצינות וכתבה: "אזהרה: זכרו שכל האנשים המפורסמים האלה הולכים לספא לטיפולי פנים. שימוש רק במוצרים האלה לא ייתן לכם את העור שאתם רואים על קיילי, קים או קריס! זה יעזור, אבל אם אתם רוצים תוצאות טובות יותר, לכו לטיפולי פנים או לרופא/ת עור".
לעומת הספקנים, היו אחרים בחרו להזכיר שהעולם היה סקפטי גם לגבי מותג האיפור של קיילי, שהפך להצלחה מסחררת. "בואו נהיה אמיתיים לרגע", כתב אחד מהם. "קיילי ג'נר היא מיליארדרית, שאר בני המשפחה שלה מיליונרים ויש לה גישה לטופ של הטופ. היא עובדת עם הדרמטולוגים והמאפרים הכי טובים בתעשייה, אז למה שהיא תוציא משהו זול ומחורבן? יש לה גישה למה שהיא רוצה, אז מטופש מצדכם לחשוב שמוצרי טיפוח העור שלה לא יהיו מדהימים. ניסיתם לקרוע אותה כשליין האיפור שלה יצא, אבל כל מה שהיא עושה כל כך מדהים שזה נכשל! תמצאו חיים במקום לשנוא".
אז איפה נמצאת האמת? כמו תמיד, איפשהו באמצע. ראשית, אף מותג טיפוח בעולם לא טוען כי אין צורך בטיפולי פנים, בעיקר עבור מי שסובלים מבעיות עור ספציפיות. בנוסף, ממה שידוע לנו על קיילי, היא כלל לא זקוקה לטיפולי פנים אינטנסיביים במיוחד, מכיוון שהיא בסך הכל בת 21, מה שאומר שייצור הקולגן שלה בכושר שיא ולכן שגרת טיפוח די פשוטה שכוללת בעיקר ניקוי ולחות, אמורה להספיק לה.
עם זאת, לא היינו רצות להזמין מוצרים של קיילי סקין כבר עכשיו. שוק הטיפוח כיום הוא כל כך נרחב, מלא רכיבים פעילים מוכחים ודרכי ייצור משופרות וזולות יותר, כך שכרגע, תוצאות מדהימות כבר ממש לא רחוקות מהישג ידה של האישה הממוצעת. מותגים כמו Simple ו-Cerave, שהגיעו לארץ לאחרונה, מציעים תכשירים מעולים לניקוי ולחות, זולים ומתאימים לכל סוג עור. ובכלל – אין שום צורך לרכוש קרם לחות לשעות היום או תכשיר ניקוי פנים יקרים, יש המון אופציות זולות ונהדרות בשוק. כשמסתכלים על רכיבים פעילים מוכחים כמו חומצות למיניהן, רטינול או ויטמין C (שנועד להבהרת פיגמנטציה והגנה מנזקי השמש), גם אלה כבר זמינים לרכישה במחירים נוחים, הודות למותגים כמו "האורדינרי" ו"אינקי ליסט", שהושק לאחרונה.
גם באגף הטונרים אפשר למצוא מוצרים מעולים במחירים אפילו יותר זולים מזה של קיילי. לא מדובר בשלב הכרחי בשגרת הטיפוח אם יש לכם תכשיר ניקוי פנים מאוזן מבחינת חומציות, אלא אם לטונר יש תכונות נוספות. טונרים רבים מכילים חומצה גליקולית, סליצילית או לקטית, כך שהם תורמים לניקוי עמוק ויסודי יותר של העור, פילינג עדין וניקוי הנקבוביות – כך שאלה תכשירים מומלצים בהרבה מפילינג האגוזים המדובר של קיילי.
יחד עם זאת, לא צריך למהר לפקפק במותג הטיפוח החדש של של הקרדשיאן, וכדאי לחכות שהיא תוציא סדרות תכשירים שממוקדות בבעיות עור שונות, מה שכבר הבטיחה שיקרה. בתור נערה קיילי שלטה בפצעונים שלה בעיקר באמצעות המותג (הזול!) Nip+Fab, שהוא אחד מהטובים והיעילים ביותר בתחום. ידוע לנו שהיא גם מטפלת באקנה בטיפולים אגרסיביים אצל מומחים כשהיא זקוקה לכך – אבל אם יש אישה אחת שמוכיחה שגם כסף לא קונה עור פנים מושלם, הרי זו אחותה קנדל, שסובלת מאקנה למרות המיליונים.
לסיכום, המוצרים שקיילי מציעה כרגע נראים די מיותרים, אבל לא בגלל שהם זולים, אלא בדיוק להיפך – אפשר להשיג מוצרים דומים ואף אפקטיביים יותר במחירים נמוכים יותר, ואז לשלב אותם עם טיפולי פנים מקצועיים במידת הצורך (גם הם לא חייבים להיות יקרים במיוחד).
אם בכל זאת מתעורר אצלכם החשק להחזיק מוצר של קיילי סקין בבית, שווה לחכות קצת ולראות מה הביקורות שאלה יקבלו, ובעיקר סרום הוויטמין C. אם הוא מוצלח ואפקטיבי, הוא דווקא יכול להתגלות כרכישה משתלמת, מכיוון שהמוצר המוביל היום הוא סרום הוויטמין C של "דראנק אלפנט" עולה כמה מאות שקלים. נחכה ונראה.